वे आज गुरुग्राम के किंगडम ऑफ ड्रीम्स में विश्व रैडक्रास दिवस के अवसर पर आयोजित राज्य स्तरीय समारोह में बतौर मुख्य अतिथि बोल रहे थे। उन्होंने कहा कि आज रैडक्रास की टीम पूरी तन्मयता, सेवाभाव, निष्पक्षता व तटस्थता के साथ काम कर मानव कल्याण के कार्य में सहयोग कर रही है। उन्होंने कहा कि इस बार विश्व रैडक्रास दिवस का थीम ही ‘एवरीवेयर फार एवरीवन-स्माइल’ रखा गया है अर्थात् आप सभी के चेहरों पर मुस्कुराहट देखना चाहते हैं। उन्होंने कहा कि हरियाणा रैडक्रास सोसायटी द्वारा जरूरतमंद लोगों का सेवाभाव केवल हरियाणा राज्य तक ही सीमित नही है बल्कि टीम के सदस्यों द्वारा दूसरे राज्यों में भी जाकर लोगों की सेवा की जा रही है। हरियाणा की रैडक्रास सोसायटी हर साल एक कैंप प्रदेश के बाहर लगाती है और यहां तक कि नेपाल तक भी जाती है।